Ghana nhwehwɛmu nsɛnkyerɛwnyi Anas Aremeyaw Anas a ɔyɛ edwuma ma nsɛnkyerɛwfie Tiger Eye Pi dze nhwehwɛmu sen fofor reba bɔwosow ɔman no. Anas no nhwehwɛmu sen yɛ dza ɔfa Galamsey ho.
Galamsey yɛ ndzebɔn bi a amambɔefo yɛ dze sɛɛ hɛn esutsen na nsaase ahorow a ɔwɔ hɛn man yi mu. Ɔyɛ adze bi a nkorɔfo a wɔtse dɛm yi yɛ dze tu famugudzi. Wotutu asaase mu amona donkodonko araa kopue egudzi no do na wɔhohor ho dɛtse potow hɛn esutsen ahorow a yɛwɔ no. Iyi ma hɛn nsu enyi sɛɛ na okunkum mbowa a wɔwɔ nsu na asaase mu nyinara ɔnam edurdzen mɛkuri na dza ɔkeka ho a wɔdze dzi hɔn dwuma no ntsi. Ɔnam nsunsuando bɔn a Galamsey dze ba no ntsi, aban, ankorankor na ndwumakuw ahorow a wɔnnhyɛ aban ase abɔ ho dawur abɔ abɔ abɔ araa naaso nyimpa a wɔtse dɛm yi nntsee dɛ dogo bi runu abɛ. Hɔn nsɛm a wɔka araa nye dɛ, wonnyi edwuma biara yɛ ntsi otwar dɛ wɔdze hɔnho hyɛ ndzebɔn a ɔtse dɛm mu nya sika hwɛ hɔn ebusuafo. Binom so kyerɛ a, aban no nnkasa hɔnho wɔ edwuma afamu ntsi otwar dɛ wɔyɛ nya mu sika hwɛ hɔnho hwɛ hɔn ebusuafo so.
Anas ato no nhwehwɛmu sen yi dzin “Galamsey Economy“. Sen yi ne nsɛntsitsir no bi nye dɛ obeyi aban mu mpanyimfo na ankorankor a wɔdze hɔnho gye/agye galamsey mu no akyerɛ egu hɔn enyim ase akyerɛ Ghanafo na wiadze n’afɛndzanan nyinara wɔ ndzebɔn a ɔtse dɛm a wɔdze hɔnho ahyɛ mu no. Sen yi ne nyii bɔkɔ do Ɔberɛfɛw 14 na 15, 2022 wɔ Accra  International Conference Center ber a abɔ ewimbir ndɔnnum na ndɔnwɔtwe pɛpɛɛpɛr.
